SUPER บวก 3.55% คาดผลการดำเนินงาน Q3/59 โตต่อเนื่อง
SUPER บวก 3.55% เดินหน้าขยายโรงไฟฟ้าทั้งใน-ตปท. คาดผลการดำเนินงาน Q3/59 โตต่อเนื่อง ล่าสุด ณ เวลา 11 00 น. ราคาอยู่ที่ 1.46 บาท บวก 0.05 บาท หรือ 3.55% สูงสุดที่ 1.47 บาท ต่ำสุดที่ 1.42 บาท มูลค่าซื้อขายที่ 312.30 ล้านบาท 
6 ต.ค. 2559

ผู้สื่อข่าวรายงานว่า ราคาหุ้นบริษัท ซุปเปอร์บล๊อก จำกัด (มหาชน) หรือ SUPER ณ เวลา 11 00 น. ราคาอยู่ที่ 1.46 บาท บวก 0.05 บาท หรือ 3.55% สูงสุดที่ 1.47 บาท ต่ำสุดที่ 1.42 บาท มูลค่าซื้อขายที่ 312.30 ล้านบาท 
 
โดยราคาหุ้น SUPER ปรับตัวขึ้นหลังมีรายงานจากหนังสือพิมพ์เช้านี้ว่า นายจอมทรัพย์ โลจายะ ประธานกรรมการ SUPER บริษัท ซุปเปอร์ โซลาร์ เอนเนอร์ยี จำกัด (SSE) บริษัทย่อยจะเข้าซื้อหุ้นโซลาร์ฟาร์มสำหรับหน่วยงานราชการและสหกรณ์ภาคการเกษตร 12 โครงการ กำลังการผลิตติดตั้งรวม 48.20 เมกะวัตต์ สัดส่วนการลงทุน 49% ของทุนจดทะเบียนจำนวน 5 รายการ รวมเป็นเงินลงทุน 1,256.24 ล้านบาท
พร้อมยืนยันเป้าหมายในปีนี้ โรงไฟฟ้าทั้งหมดในกลุ่มจะมีการจ่ายไฟฟ้าเข้าระบบ (COD) เพิ่มเป็น 1,000 เมกะวัตต์ เพราะที่ผ่านมาได้ลุยงานอย่างเต็มที่ทั้งในประเทศและต่างประเทศ หรือแม้แต่การเข้าไปประมูลจากหน่วยงานราชการ และการร่วมมือกับพันธมิตร ดังนั้นก็จะเห็นการเติบโตแบบก้าวกระโดดไปจนถึงปี 60 ที่ตั้งเป้าหมาย COD ที่ 2,000 เมกะวัตต์
ส่วนแผนการดำเนินงานในช่วงที่เหลือของปีนี้ บริษัทยังคงเน้นขยายธุรกิจโรงไฟฟ้าทั้งในและต่างประเทศ เนื่องจากความต้องการยังสูง มั่นใจว่าจะช่วยผลักดันให้รายได้เติบโตอย่างแข็งแกร่ง รวมทั้งเดินหน้าศึกษาเพื่อเข้าลงทุนในโซลาร์ฟาร์มและพลังงานลม ในตลาดต่างประเทศ โดยเฉพาะกลุ่ม  CLMV อย่างต่อเนื่อง ทั้ง กัมพูชา สปป.ลาว และเวียดนาม เป็นต้น
โดยแนวโน้มผลการดำเนินงานในไตรมาส 3/59 คาดว่าจะเติบโตต่อเนื่องจากไตรมาส 2/59 เนื่องจากจะมีการรับรู้รายได้จากการขายไฟฟ้าเข้ามาในปริมาณที่เพิ่มขึ้นมาก
               
 